香鑪峰下新置草堂即事詠懷題於石上
作者：白居易
朝代：唐

paragraphs: 香鑪峰北面，遺愛寺西偏。
白石何鑿鑿，清流亦潺潺。
有松數十株，有竹千餘竿。
松張翠繖蓋，竹倚青琅玕。
其下無人居，悠哉多歲年。
有時聚猨鳥，終日空風煙。
時有沈冥子，姓白字樂天。
平生無所好，見此心依然。
如獲終老地，忽乎不知還。
架巖結茅宇，斵壑開茶園。
何以洗我耳，屋頭飛落泉。
何以淨我眼，砌下生白蓮。
左手攜一壺，右手挈五弦。
傲然意自足，箕踞於其間。
興酣仰天歌，歌中聊寄言。
言我本野夫，誤爲世網牽。
時來昔捧日，老去今歸山。
倦鳥得茂樹，涸魚返清源。
舍此欲焉往，人間多險艱。